[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.12.2008

COM(2008) 887 τελικό

2008/0263 (COD)

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τη θέσπιση του πλαισίου για την εξάπλωση των Ευφυών Συστημάτων Μεταφορών στον τομέα των οδικών μεταφορών και για τις διεπαφές με άλλους τρόπους μεταφοράς {SEC(2008) 3083} {SEC(2008) 3084}

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο τησ πρότασησ

- Αιτιολόγηση και στόχοι της πρότασης

Σύμφωνα με την ενδιάμεση αξιολόγηση της Λευκής Βίβλου της Ευρωπαϊκής Επιτροπής σχετικά με την πολιτική μεταφορών, η καινοτομία θα διαδραματίσει σημαντικό ρόλο για να καταστούν οι οδικές μεταφορές πιο βιώσιμες (δηλ. ασφαλείς, αποτελεσματικές, καθαρές και αδιάλειπτες), ιδίως μέσω της εφαρμογής τεχνολογιών των πληροφοριών και των επικοινωνιών: δηλαδή Ευφυών Συστημάτων Μεταφορών.

Ωστόσο, η εξάπλωση των λύσεων των Ευφυών Συστημάτων Μεταφορών (ITS) στις οδικές μεταφορές ήταν πιο αργή από ό,τι αναμενόταν και, γενικότερα, οι υπηρεσίες αναπτύσσονται κατακερματισμένα. Τούτο έχει οδηγήσει σε συνονθύλευμα εθνικών, περιφερειακών και τοπικών λύσεων χωρίς σαφή εναρμόνιση, θέτοντας σε κίνδυνο την ακεραιότητα της ενιαίας αγοράς. Κατά συνέπεια, δεν αξιοποιούνται αποδοτικά τα ITS, τα οποία δεν μπορούν, ως εκ τούτου, να συμβάλλουν αποτελεσματικά στην επίτευξη των στόχων της πολιτικής (μεταφορών) και την αντιμετώπιση των αυξανόμενων προκλήσεων των οδικών μεταφορών.

Ο γενικός στόχος της παρούσας πρότασης είναι η θέσπιση πλαισίου για την επιτάχυνση και το συντονισμό της εξάπλωσης και χρήσης των Ευφυών Συστημάτων Μεταφορών που εφαρμόζονται στις οδικές μεταφορές, συμπεριλαμβανομένων των διεπαφών με άλλους τρόπους μεταφοράς, προκειμένου να ενισχυθεί η αποτελεσματικότερη, φιλικότερη για το περιβάλλον, ασφαλέστερη και περισσότερο προστατευμένη κινητικότητα εμπορευμάτων και επιβατών στην Ευρωπαϊκή Ένωση. Οι ειδικοί στόχοι περιλαμβάνουν αύξηση της διαλειτουργικότητας του συστήματος, εξασφάλιση της αδιάλειπτης πρόσβασης σε αυτό, ενίσχυση της συνέχειας των υπηρεσιών και δημιουργία αποτελεσματικού μηχανισμού συνεργασίας μεταξύ των παραγόντων των ITS. Σύμφωνα με την αρχή της επικουρικότητας, η χρήση οδηγίας (πλαισίου) θεωρείται ο καταλληλότερος τρόπος για την επίτευξη του επιδιωκόμενου σκοπού. Ωστόσο, οι τεχνικές λεπτομέρειες υλοποίησης, δηλαδή οι διαδικασίες και οι προδιαγραφές, θα εγκριθούν από την Επιτροπή με τη βοήθεια επιτροπής αποτελούμενης από αντιπροσώπους των κρατών μελών. Ανεξάρτητα από τον ρόλο που θα αναλάβει η επιτροπή αυτή, η Επιτροπή συγκροτεί Ευρωπαϊκή Συμβουλευτική Ομάδα σχετικά με τα ITS, στην οποία καλούνται να συμμετάσχουν εκπρόσωποι των σχετικών παραγόντων ITS και η οποία θα συμβουλεύει την Επιτροπή σχετικά με τις επιχειρηματικές και τεχνικές πτυχές της υλοποίησης και της εξάπλωσης των ITS στην ΕΕ.

- Γενικό πλαίσιο

Η αυξανόμενη κυκλοφοριακή συμφόρηση στο σύστημα μεταφορών μας (έως το 2020 αναμένεται αύξηση των οδικών μεταφορών φορτίου κατά 55% και των οδικών μεταφορών επιβατών κατά 36%), η σχετική κατανάλωση ενέργειας και οι αρνητικές επιπτώσεις στο περιβάλλον (οι εκπομπές διοξειδίου του άνθρακα που προέρχονται από τις μεταφορές θα αυξηθούν κατά 15% επιπλέον έως το 2020) απαιτούν καινοτόμο προσέγγιση που να ανταποκρίνεται στις αυξανόμενες ανάγκες και απαιτήσεις για μεταφορές και κινητικότητα. Δεν θα είναι εφικτά παραδοσιακά μέτρα ανάλογης κλίμακας, όπως η επέκταση των υφιστάμενων δικτύων μεταφοράς, και πρέπει να βρεθούν νέες λύσεις.

Στο παρελθόν, η Επιτροπή ενίσχυσε σημαντικά εργασίες έρευνας και ανάπτυξης των ITS που σχετίζονται με τις οδικές μεταφορές, και η πρώτη εφαρμογή των αποτελεσμάτων της έρευνας πραγματοποιήθηκε μέσω των «ευρωπεριφερειακών» προγραμμάτων εξάπλωσης ITS που χρηματοδοτήθηκαν ως μέρος του προγράμματος Διευρωπαϊκού Δικτύου Μεταφορών.

Μία από τις κύριες προτάσεις στα πλαίσια του i2010 είναι η Πρωτοβουλία για τα Ευφυή Αυτοκίνητα, η οποία στοχεύει στη μείωση των οδικών ατυχημάτων, της κυκλοφοριακής συμφόρησης και ακινητοποίησης, καθώς και στη μείωση της κατανάλωσης καυσίμων και των εκπομπών διοξειδίου του άνθρακα: το ηλεκτρονικό σύστημα ελέγχου ευστάθειας (Electronic Stability Control, ESC) μειώνει τα ατυχήματα βοηθώντας τους οδηγούς να ελέγξουν το αυτοκίνητό τους σε περίπτωση ολίσθησης, το e-call (αυτόματο σύστημα ειδοποίησης σε περίπτωση έκτακτης ανάγκης) στοχεύει στη χρήση μαύρου κουτιού εγκατεστημένου στα οχήματα, το οποίο θα μεταδίδει ασύρματα πληροφορίες χρήσης αερόσακου και αισθητήρα πρόσκρουσης, καθώς και συντεταγμένες εντοπισμού προς τις τοπικές υπηρεσίες έκτακτης ανάγκης.

- Ισχύουσες διατάξεις στον τομέα που αφορά η πρόταση

Η παρούσα πρόταση επικεντρώνεται σε εφαρμογές και υπηρεσίες ITS που συνδέονται με τις οδικές μεταφορές, συμπεριλαμβανομένων των διεπαφών τους με άλλους τρόπους μεταφοράς. Στις συναφείς πρωτοβουλίες που εστιάζουν σε άλλους τρόπους μεταφοράς συγκαταλέγονται το SESAR (έρευνα διαχείρισης της εναέριας κυκλοφορίας στο πλαίσιο του Ενιαίου Ευρωπαϊκού Ουρανού) για τις αεροπορικές μεταφορές, το ERTMS (ευρωπαϊκό σύστημα διαχείρισης της σιδηροδρομικής κυκλοφορίας) για τις σιδηροδρομικές μεταφορές και το RIS (υπηρεσίες πληροφοριών εσωτερικής ναυσιπλοΐας) για την εσωτερική ναυσιπλοΐα. Η ναυσιπλοΐα έχει ήδη καθιερώσει το SafeSeaNet και το VTMIS (πληροφοριακό σύστημα διαχείρισης κυκλοφορίας πλοίων) και προχωρεί προς την υιοθέτηση AIS (σύστημα αυτόματου προσδιορισμού θέσης πλοίων) και LRIT (σύστημα αναγνώρισης και εξ αποστάσεως παρακολούθησης πλοίων).

Επίσης, έχουν θεσπιστεί ορισμένες διατάξεις στον τομέα των οδικών μεταφορών, συγκεκριμένα η οδηγία 2004/52/ΕΚ σχετικά με τα τηλεδιόδια, ο κανονισμός (ΕΟΚ) 3821/85 σχετικά με τις συσκευές ελέγχου στις οδικές μεταφορές και η οδηγία 2007/46/ΕΚ σχετικά με πλαίσιο για την έγκριση μηχανοκίνητων οχημάτων και των ρυμουλκούμενων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά. Θα εξασφαλιστεί σαφής συνοχή με την εργασία των σχετικών επιτροπών.

- Συνοχή με τις άλλες πολιτικές και στόχους της Ένωσης

Η πρόταση θα υποστηρίξει αρκετούς από τους (μικροοικονομικούς) στόχους της Στρατηγικής της Λισσαβώνας για την ανάπτυξη και τις θέσεις απασχόλησης. Πρωτίστως, θα συμβάλει στην υλοποίηση του στόχου διευκόλυνσης της διάδοσης και αποτελεσματικής χρήσης των ITS. Θα συμβάλει περαιτέρω στην υλοποίηση των στόχων για:

- διευκόλυνση κάθε μορφής καινοτομίας: διασυνοριακή μεταφορά γνώσεων σχετικά με την αποτελεσματική εξάπλωση των ITS

- επέκταση, βελτίωση και σύνδεση της ευρωπαϊκής υποδομής και ολοκλήρωση διασυνοριακών έργων προτεραιότητας: εξέταση της σκοπιμότητας κατάλληλων συστημάτων τιμολόγησης των υποδομών

- ενθάρρυνση της αειφόρου χρήσης πόρων και ενίσχυση των συνεργειών μεταξύ περιβαλλοντικής προστασίας και οικονομικής μεγέθυνσης, ιδίως δε προώθηση της ανάπτυξης μέσων για τον ενδοεπιχειρησιακό καταλογισμό του εξωτερικού κόστους

- αύξηση και βελτίωση των επενδύσεων στην έρευνα και ανάπτυξη, ιδίως από ιδιωτικές επιχειρήσεις: βελτίωση των γενικών προϋποθέσεων για την αξιοποίηση καινοτόμων λύσεων ITS.

Κατά την αναθεώρηση της Λευκής Βίβλου σχετικά με την Πολιτική Μεταφορών του 2006, η Επιτροπή επεσήμανε την κυκλοφοριακή συμφόρηση, την ενεργειακή ασφάλεια και την κλιματική αλλαγή ως τις σημαντικότερες προκλήσεις για τις μεταφορές στην Ευρωπαϊκή Ένωση. Από την αναθεώρηση αυτή προέκυψαν νέες κατευθυντήριες γραμμές άσκησης πολιτικής σχετικά με την αποδοτικότητα, την καινοτομία, την εφοδιαστική και τον περιβαλλοντικό προσανατολισμό των μεταφορών, οι οποίες συνάδουν πλήρως με τον πυρήνα της Στρατηγικής της Λισσαβώνας .

Στο κεφάλαιο 4 της ανακοίνωσης σχετικά με τον οικολογικό προσανατολισμό των μεταφορών, που εγκρίθηκε από την Επιτροπή τον Ιούλιο του 2008 (COM 2008(433), προβλέπεται Σχέδιο Δράσης σχετικά με τα ITS για τις οδικές μεταφορές , το οποίο θα συνοδεύεται από νομοθετική πρωτοβουλία για τον καθορισμό κοινής προσέγγισης σχετικά με τη διάθεση στην αγορά και τη χρήση υφιστάμενων τεχνολογιών. Επιπλέον, η αποτελεσματικότερη χρήση της υπάρχουσας υποδομής εξυπακούεται ότι θα μειώσει τις ανάγκες για νέες υποδομές, αποφεύγοντας έτσι τον κατακερματισμό των ενδιαιτημάτων και τη στεγανοποίηση του εδάφους.

Η παρούσα πρόταση συνάδει επίσης με τη Στρατηγική της ΕΕ για την Αειφόρο Ανάπτυξη , καθώς πραγματεύεται αρκετά από τα βασικά ζητήματα τα οποία, κατά τη διαδικασία αναθεώρησης της Στρατηγικής το 2005, διαπιστώθηκε ότι χρειάζονται μεγαλύτερη ώθηση. Ο βασικός σύνδεσμος μεταξύ τους είναι ότι αποσκοπούν να καταστήσουν πιο βιώσιμες τις μεταφορές, λόγου χάρη, με την επίτευξη του στόχου να βελτιωθεί η διαχείριση της ζήτησης μεταφορών και με τη συμβολή στην επίτευξη του στόχου για την οδική ασφάλεια, δηλαδή τη μείωση κατά το ήμισυ του αριθμού των θανάτων εξαιτίας τροχαίων ατυχημάτων έως το 2010 (σε σύγκριση με το 2000). Περαιτέρω ζητήματα που θα αποτελέσουν έμμεσα αντικείμενο είναι η μείωση της κατανάλωσης ενέργειας στην ΕΕ και, κατά συνέπεια, ο περιορισμός των επιπτώσεων της κλιματικής αλλαγής.

Επιπλέον, η πρόταση υποστηρίζει την εφαρμογή του κανονισμού (ΕΚ) 1/2005 σχετικά με την προστασία των ζώων κατά τη μεταφορά και σχετικές λειτουργίες (συστήματα πλοήγησης).

2. Διαβουλεύσεις με τα ενδιαφερομενα μερ H και εκτιμηση των επιπτωσεων

- Διαβουλεύσεις με τα ενδιαφερόμενα μέρη

Μέθοδοι διαβουλεύσεων, κύριοι στοχευόμενοι και γενικά χαρακτηριστικά των ερωτηθέντων

Διοργανώθηκαν δεκατρείς συνεντεύξεις με εμπειρογνώμονες υψηλού επιπέδου και προσωπικότητες από ιδιωτικούς και δημόσιους φορείς, από το Νοέμβριο του 2007 μέχρι τα τέλη Ιανουαρίου 2008. Οι συνεντεύξεις αυτές είχαν ως αποτέλεσμα τη σύνταξη αρχικού καταλόγου παρατηρήσεων σχετικά με τους συντελεστές που εμποδίζουν την ευρύτερη εξάπλωση των ITS και τη διείσδυσή τους στην αγορά. Επίσης αναφέρθηκαν πιθανές δράσεις που θα μπορούσαν να αναληφθούν για την επίτευξη ταχύτερης απορρόφησης των ITS.

Για τη συζήτηση και την ενοποίηση των πορισμάτων αυτών, οργανώθηκαν δύο δημόσιες ημερίδες (στις 22 Φεβρουαρίου 2008 και στις 26 Μαρτίου 2008), με περισσότερους από συνολικά 200 συμμετέχοντες. Επιπλέον, πραγματοποιήθηκε συνεδρίαση του Φόρουμ eSafety (συνεργαζόμενα συστήματα για οδικές μεταφορές) (Λιουμπλιάνα, 25 Απριλίου 2008).

Πραγματοποιήθηκε ανοιχτή διαβούλευση μέσω Διαδικτύου, από τις 29/02/2008 έως τις 31/03/2008. Τα αποτελέσματά της διατίθενται στην ιστοσελίδα: http://ec.europa.eu/transport/road/consultations/its_en.htm.

Τέλος, οι αντιπρόσωποι των κρατών μελών συζήτησαν το σκεπτικό των συγκεκριμένων προτεινόμενων δράσεων, κατά τη διάρκεια συνεδρίασης στις Βρυξέλλες, στις 26 Μαΐου 2008.

Περίληψη των απαντήσεων και τρόπος με τον οποίο ελήφθησαν υπόψη

Οι συνεντεύξεις οδήγησαν στα ακόλουθα βασικά συμπεράσματα:

- Διείσδυση στην αγορά: Η εξάπλωση ITS πρέπει να επιταχυνθεί ιδίως στους τομείς των αστικών μεταφορών και των εμπορευματικών μεταφορών. Η εξάπλωση αυτή πρέπει να καθοδηγείται με την άσκηση πολιτικής και να στοχεύει στην καλύτερη αξιοποίησης της δυναμικότητας της υπάρχουσας υποδομής, παράλληλα δε στην αύξηση της αποδοτικότητας και της ασφάλειας των μεταφορικών δραστηριοτήτων.

- Απαιτήσεις εφαρμογής: η διαλειτουργικότητα εφαρμογών και υπηρεσιών πρέπει να συμφωνηθεί σε ευρωπαϊκό επίπεδο, ώστε να καταστούν δυνατές αδιάλειπτες διασυνοριακώς υπηρεσίες. Τούτο περιλαμβάνει την εναρμόνιση και, κατά περίπτωση, την τυποποίηση των κανόνων και των διαδικασιών για τη συλλογή και την επεξεργασία δεδομένων.

- Στρατηγική εξάπλωσης: η ευρεία εξάπλωση και ενσωμάτωση υπηρεσιών εντός του αυτοκινήτου (π.χ. σύστημα ειδοποίησης ταχύτητας, eCall, σύστημα πληροφόρησης για την κυκλοφορία σε πραγματικό χρόνο) απαιτούν συνολική στρατηγική και συντονισμένη δράση που να υποστηρίζεται από τους κύριους παράγοντες της βιομηχανίας, τις οδικές αρχές και τους φορείς εκμετάλλευσης του δικτύου.

- Συντονισμός παραγόντων: απαιτείται ομάδα διατομεακού συντονισμού που να περιλαμβάνει όλους τους βασικούς φορείς –φορείς ανάπτυξης εφαρμογών, βιομηχανία και δημόσιες αρχές– προκειμένου να επιτελεστεί η μετάβαση από τις προθέσεις στην ουσιαστική υλοποίηση.

Τα συμπεράσματα αυτά υποστήριξαν, εν μέρει δε συμπλήρωσαν, τα πορίσματα των ημερίδων, ως ακολούθως:

- Στρατηγική εφαρμογής: πρέπει να λάβει τη μορφή λεπτομερούς χάρτη πορείας στον οποίο να δηλώνονται με σαφήνεια οι προβλεπόμενες δράσεις και οι ευθύνες των διαφόρων φορέων – Επιτροπή, δημόσιες αρχές, βιομηχανία κ.λπ. Κατά περίπτωση, οι δράσεις πρέπει να υποστηρίζονται με κατάλληλη νομική βάση. Κρίθηκαν σημαντικές οι ακόλουθες πτυχές συγκεκριμένων εφαρμογών και υπηρεσιών:

- Αλληλεπίδραση Ανθρώπου-Μηχανής (HMI): είναι αναγκαίες τυποποιημένες πλατφόρμες και διεπαφές λόγω των επιπλοκών ασφαλείας

- Συστήματα ασφαλείας οχήματος: τα συνεργαζόμενα συστήματα (όπου οχήματα και υποδομή αλληλεπιδρούν μέσω κινητών επικοινωνιών) απαιτούν συγχρονισμένη εγκατάσταση εντός του οχήματος και στην υποδομή

- eCall : δεν πρέπει να καθιερωθεί ως αυτοτελής εφαρμογή

- Ηλεκτρονική πληρωμή: η εθνική και διασυνοριακή επιβολή τηλεδιοδίων θεωρείται σημαντική ώστε να εξασφαλιστεί ότι όλοι οι χρήστες των εμπορικών μεταφορών χρεώνονται κατά τρόπο ορθό και δίκαιο

- Διαχείριση κυκλοφορίας: η πολυπλοκότητα των λειτουργιών διαχείρισης οδικής κυκλοφορίας, που περιλαμβάνει τόσο δημόσια όσο και ιδιωτικά μέσα οδικής μεταφοράς και τις διεπαφές τους με άλλους τρόπους μεταφοράς, απαιτεί νέες, πιο ολιστικές, συστημικές προσεγγίσεις διαχείρισης και ελέγχου της κυκλοφορίας. Μια ευρεία πλατφόρμα για την ανταλλαγή πληροφοριών μεταξύ των σχετικών μερών –φορείς εκμετάλλευσης δικτύου και υπηρεσιών, οδικές αρχές, περιφερειακές/τοπικές αρχές– θεωρείται νευραλγικής σημασίας για την εκπλήρωση αυτού του φιλόδοξου στόχου.

- Συνεννόηση και συντονισμός αναφορικά με το χάρτη πορείας: ενώ είναι σαφής η ανάγκη για ευρωπαϊκή δομή συντονισμού, δεν πρέπει να αλληλεπικαλύπτονται συναφείς υφιστάμενοι φορείς, όπως το Φόρουμ eSafety, ERTICO (ευρωπαϊκός οργανισμός συντονισμού της τηλεματικής στις οδικές μεταφορές) κ.λπ.

- Επιχειρηματικές περιπτώσεις: θεωρείται ζήτημα προτεραιότητας η ανάπτυξη επιχειρηματικών περιπτώσεων για καλά προσδιορισμένη συνεργασία μεταξύ των ιδιωτικών και δημόσιων τομέων αναφορικά με τις εφαρμογές και υπηρεσίες ITS.

Όλα αυτά τα στοιχεία και οι απόψεις συνεκτιμήθηκαν δεόντως για την κατάστρωση των κατωτέρω δράσεων (πρβλ. Σχέδιο Δράσης ITS).

- Συγκέντρωση και χρησιμοποίηση γνώσεων εμπειρογνωμόνων

Σχετικοί επιστημονικοί τομείς/τομείς εμπειρογνωμοσύνης

Ευφυή Συστήματα Μεταφορών

Μεθοδολογία που χρησιμοποιήθηκε

Συνεντεύξεις με παράγοντες και ημερίδες ·συναντήσεις με εμπειρογνώμονες από τα κράτη μέλη· προπαρασκευαστική μελέτη για εκτίμηση των επιπτώσεων του σχεδίου δράσης ITS της Ευρωπαϊκής Επιτροπής.

Κύριοι οργανισμοί/εμπειρογνώμονες των οποίων ζητήθηκε η συμβουλή

Η προπαρασκευαστική μελέτη για την εκτίμηση των επιπτώσεων και η διεξαγωγή των συνεντεύξεων με τους παράγοντες ανατέθηκαν, αντίστοιχα, σε ανώτατους σύμβουλους της COWI-ECORYS και της Ankerbold Consulting.

Από τον Νοέμβριο του 2007 μέχρι τον Ιανουάριο του 2008 διοργανώθηκαν δεκατρείς συνεντεύξεις με εμπειρογνώμονες υψηλού επιπέδου και προσωπικότητες που εκπροσωπούσαν τους ακόλουθους παράγοντες: εθνικά υπουργεία μεταφορών, κρατικές υπηρεσίες ανάπτυξης και οργανισμοί εξάπλωσης των ITS, δημοτική αρχή μιας πόλης, διεθνής οργανισμός απαρτιζόμενος από μέλη ο οποίος συγκεντρώνει εταίρους για την ανάπτυξη υπηρεσιών βασιζόμενων στα ITS, φορείς εκμετάλλευσης διοδίων αυτοκινητόδρομων, πάροχος υπηρεσιών πληροφόρησης που βασίζεται στα ITS, οργανισμός απαρτιζόμενος από μέλη ο οποίος εκπροσωπεί τη βιομηχανία βαρέων οδικών μεταφορών, εκπρόσωποι των Διευθυντών των Εθνικών Αρχών Οδικών Δικτύων, φορείς εκμετάλλευσης κινητής τηλεφωνίας, προμηθευτής της αυτοκινητοβιομηχανίας και τη βιομηχανίας φορτηγών με ηλεκτρονικά κατασκευαστικά στοιχεία.

Για την ενοποίηση των πορισμάτων αυτών των συνεντεύξεων, πραγματοποιήθηκαν δύο ημερίδες, στις 22 Φεβρουαρίου και στις 26 Μαρτίου 2008, με περισσότερους από συνολικά 200 συμμετέχοντες. Επιπλέον, στις 25 Απριλίου 2008 πραγματοποιήθηκε ειδική συνεδρίαση του Φόρουμ eSafety[1], στη Λιουμπλιάνα.

Τέλος, οι αντιπρόσωποι των κρατών μελών συζήτησαν το σκεπτικό των συγκεκριμένων προτεινόμενων δράσεων, κατά τη διάρκεια συνεδρίασης στις Βρυξέλλες, στις 26 Μαΐου 2008.

Περίληψη των συμβουλών που διατυπώθηκαν και χρησιμοποιήθηκαν

Για την ταχύτερη και πιο συντονισμένη εξάπλωση των ITS για οδικές μεταφορές στην Ευρώπη απαιτείται η θέσπιση ευρύτερης δομής συντονισμού και επίσημου φόρουμ στο οποίο να συμμετέχουν όλοι οι παράγοντες, όπου οι δημόσιες αρχές και οι εμπορικοί φορείς θα έχουν τη δυνατότητα να συναντιούνται για να συζητούν δραστηριότητες για τη διαμόρφωση συναίνεσης ώστε να ενισχυθεί η συνεργασία μεταξύ δημόσιου και ιδιωτικού τομέα. Στις περιπτώσεις όπου δεν έχουν ακόμη αναπτυχθεί κατάλληλες πλατφόρμες, συνιστάται η διοργάνωση «στρογγυλών τραπεζών» για την επίτευξη συναίνεσης. Απαιτείται μια μορφή δομής διακυβέρνησης ITS, με ιεραρχία ειδικών ομάδων για την επίτευξη συναίνεσης και τον συντονισμό της εξάπλωσης ITS σε τοπικό/περιφερειακό, εθνικό και ευρωπαϊκό επίπεδο.

Μέσα που χρησιμοποιήθηκαν για τη δημοσίευση των συμβουλών των εμπειρογνωμόνων

Περίληψη των αποτελεσμάτων του πρώτου γύρου διαβουλεύσεων των παραγόντων διατίθεται στην ιστοσελίδα:

http://ec.europa.eu/transport/road/consultations/its_en.htm.

- Εκτίμηση επιπτώσεων

Κατά την εκτίμηση των επιπτώσεων εξετάστηκαν τρεις επιλογές άσκησης πολιτικής:

Επιλογή Α: Καμία επιπλέον νέα δράση

Η επιλογή αυτή λαμβάνει υπόψη τις τρέχουσες δράσεις της Επιτροπής, π.χ. ειδική έρευνα, πρωτοβουλία για τα ευφυή αυτοκίνητα (έρευνα, τεχνική εναρμόνιση και ενημέρωση), υποστήριξη της εξάπλωσης (EasyWay, CIVITAS), μεμονωμένη τυποποίηση και γνωμοδότηση των παραγόντων. Οι υπηρεσίες της Επιτροπής συνεχίζουν να παρέχουν οικονομική υποστήριξη για έρευνα και ανάπτυξη, προαιρετικές συμφωνίες, συγκεκριμένες εντολές τυποποίησης και (περιορισμένη) ρυθμιστική δράση. Ωστόσο, στην προκειμένη περίπτωση αυτή, είναι ανεπαρκής ο συντονισμός μεταξύ του δημόσιου και του ιδιωτικού τομέα και μεταξύ των κρατών μελών.

Η συνέχιση της προσέγγισης αυτής θα έχει τελικά ως αποτέλεσμα τη συνέχιση του τρέχοντος διασυνοριακού κατακερματισμού εφαρμογών και υπηρεσιών ITS, το οποίο οδηγεί σε μη ισορροπημένη εξάπλωση και ασυνέχεια των υπηρεσιών ITS σε όλη την Ένωση.

Επιλογή Β: Αντιμετώπιση των προβλημάτων με την επικέντρωση σε μέτρα συντονισμού και συνέργειας

Η επιλογή Β επικεντρώνεται στις ακόλουθες δράσεις βασικής προτεραιότητας:

1. καθορισμός λειτουργικής ανοικτής πλατφόρμας εντός του οχήματος που επιτρέπει την πολλαπλή χρήση βασικών στοιχείων (τεχνολογίες επικοινωνίας, εντοπισμός, ισχύς επεξεργασίας και διεπαφή ανθρώπου-μηχανής)

2. συγκρότηση Ομάδας Υψηλού Επιπέδου ως φόρουμ παραγόντων ITS για την ανταλλαγή πληροφοριών, τη θέσπιση γενικής προοπτικής και την κατάστρωση κατευθυντήριων γραμμών σχετικά με την εξάπλωση ITS καθώς και για την παροχή συμβουλών στην Επιτροπή

3. καθορισμός πλαισίου για βελτιστοποιημένη χρήση των δεδομένων σχετικά με το οδικό δίκτυο και την κυκλοφορία

4. ανάπτυξη πλαισίου για τη συνέχεια των υπηρεσιών ITS (π.χ. διεπαφές μεταξύ υπεραστικών και αστικών μεταφορών)

5. αντιμετώπιση των ζητημάτων ασφάλειας και προστασίας των δεδομένων, προστασίας της ιδιωτικής ζωής και ευθύνης.

Αντικείμενο της επιλογής αυτής θα είναι τα οριζόντια ζητήματα που επηρεάζουν έμμεσα την εφαρμογή των ITS, εστιάζοντας στο βελτιωμένο συντονισμό όλων των παραγόντων. Αναμένεται ότι η καθοδήγηση από την κορυφή προς τα κάτω θα είναι εποικοδομητική και αποτελεσματική, θα έχει ως αποτέλεσμα συγχρονισμένες δράσεις που θα καταστήσουν δυνατόν να διεισδύσουν στην αγορά μεμονωμένες υπηρεσίες ITS κατά τρόπο πιο εναρμονισμένο και καλύτερα υποστηριζόμενο από ό,τι με το βασικό σενάριο Α.

Η επιλογή Β θα χρησιμοποιήσει τα μέσα που διαθέτουν οι υπηρεσίες της Επιτροπής για την υποστήριξη κοινών αιτημάτων για τυποποίηση και για τον προσδιορισμό και τον καθορισμό της προτεραιότητας των απαιτήσεων για οικονομική ενίσχυση ή νομοθετικό έργο.

Επιλογή B+: Η επιλογή Β διευρυμένη με οδηγία και διαδικασία επιτροπής

Η επιλογή B+ στηρίζεται στα ίδια μέτρα με την επιλογή B, αλλά επισημοποιεί την πτυχή της συνεργασίας και του συντονισμού. Αντί της Ομάδας Υψηλού Επιπέδου ITS προβλέπεται:

6. ευρωπαϊκή επιτροπή ITS , αποτελούμενη από αντιπροσώπους των κρατών μελών που θα επικουρεί την Επιτροπή για την θέσπιση ειδικών μέτρων σε καθορισμένους τομείς (που αντιστοιχούν στα βασικά μέτρα της επιλογής Β) μέσω διαδικασίας επιτροπής,

7. συμβουλευτική ομάδα ITS αποτελούμενη από υψηλού επιπέδου εκπροσώπους διαφορετικών σχετικών τομέων (π.χ. πάροχοι υπηρεσιών ITS, ενώσεις χρηστών, φορείς εκμετάλλευσης μεταφορών και εγκαταστάσεων, μεταποιητική βιομηχανία, κοινωνικοί εταίροι, υφιστάμενες επαγγελματικές ενώσεις, κ.λπ.), η οποία παρέχει συμβουλές στην Επιτροπή σχετικά με επιχειρηματικές και τεχνικές πτυχές και συζητεί για τις απαιτήσεις και τις προτεραιότητες παρόχων και χρηστών.

Η Επιτροπή, επικουρούμενη από την ευρωπαϊκή επιτροπή ITS, θα έχει τη δυνατότητα:

- στα πλαίσια της εντολής της και όποτε κρίνεται απαραίτητο, να αποφασίζει σχετικά με τη ανάληψη συγκεκριμένων δράσεων για:

- τη θέσπιση διαδικασιών και προδιαγραφών, ιδίως σχετικά με την ταχεία εξάπλωση και χρήση των δεδομένων κυκλοφορίας και μετακίνησης, την ευρωπαϊκή διαχείριση οδικής κυκλοφορίας, τη συνέχεια των υπηρεσιών ITS για εμπορευματικές και επιβατικές μεταφορές, την οδική ασφάλεια και προστασία του οδικού δικτύου, τον καθορισμό ανοικτής πλατφόρμας εντός του οχήματος για τις υπηρεσίες ITS, συμπεριλαμβανομένης κυρίως της χρήσης διαδικασίας τυποποίησης (CEN/CENELEC/ETSI)

- την έγκριση τύπου εξοπλισμού και λογισμικού ITS που σχετίζονται με την οδική υποδομή, εφόσον δεν εμπίπτουν στο πεδίο εφαρμογής των οδηγιών 2002/24/ΕΚ, 2003/37/ΕΚ και 2007/46/ΕΚ[2].

- να ανταλλάσσει πληροφορίες με τα κράτη μέλη.

Η πρόταση παράγωγου δικαίου μέσω της διαδικασίας επιτροπής θα επέτρεπε στην Επιτροπή να εξασφαλίσει αποτελεσματικό συντονισμό μεταξύ των παραγόντων για την εξάλειψη των υφιστάμενων ανασχετικών στοιχείων και εμποδίων.

Η βασική διαφορά μεταξύ της επιλογής Β και της επιλογής Β+ είναι η υιοθέτηση οδηγίας που ορίζει υποχρεώσεις για τα κράτη μέλη σχετικά με τους κύριους τομείς προτεραιότητας που καθορίζονται σύμφωνα με την επιλογή Β, καθώς και η αντικατάσταση της ομάδας υψηλού επιπέδου από την ευρωπαϊκή επιτροπή ITS που επικουρεί την Επιτροπή με διαδικασία επιτροπολογίας. Λαμβάνοντας υπόψη τόσο τον άμεσο αντίκτυπο (ενίσχυση της εφαρμογής των ITS) όσο και τον έμμεσο αντίκτυπο (υποστήριξη για τη χάραξη οικονομικών, κοινωνικών και περιβαλλοντικών πολιτικών), η προτιμώμενη επιλογή είναι η επιλογή B+ , επειδή θα έχει μεγαλύτερο αντίκτυπο από ό,τι οι άλλες επιλογές, ιδίως με τη συνεργασία και τη δυνατότητα για ταχύτερη επίτευξη συμφωνιών σχετικά με συγκεκριμένα ζητήματα που εμποδίζουν την εξάπλωση των ITS στην Ευρώπη. Έτσι, θα επιτευχθούν νωρίτερα οι αναμενόμενες θετικές επιπτώσεις στη συμφόρηση, στην οδική ασφάλεια και στις εκπομπές.

3. Νομικά στοιχεία τησ πρότασησ

- Συνοπτική παρουσίαση της προτεινόμενης δράσης

Το προτεινόμενο σχέδιο δράσης ITS περιγράφει τους τομείς προτεραιότητας για την επιτάχυνση της συντονισμένης εξάπλωσης εφαρμογών και υπηρεσιών ITS στην Ευρωπαϊκή Ένωση.

Η προτεινόμενη οδηγία παρέχει το πλαίσιο για την υλοποίηση αυτού του σχεδίου δράσης ITS. Οι υποχρεώσεις που επιβάλλονται στα κράτη μέλη δυνάμει της οδηγίας θα υποστηριχθούν από την Επιτροπή με τη θέσπιση, μέσω διαδικασίας επιτροπής, κοινών προδιαγραφών με στόχο την εξασφάλιση ευρωπαϊκής συντονισμένης εξάπλωσης διαλειτουργικών ITS. Την εργασία αυτή θα εκτελεί η Επιτροπή, με τη βοήθεια της ευρωπαϊκής επιτροπής ITS. Προβλέπεται επίσης πλαίσιο για την ανταλλαγή πληροφοριών μεταξύ των κρατών μελών.

Ανεξάρτητα από τον ρόλο της επιτροπής, η Επιτροπή ιδρύει συμβουλευτική ομάδα ITS αποτελούμενη από στελέχη υψηλού επιπέδου που εκπροσωπούν παράγοντες από τους σημαντικότερους τομείς (πάροχοι υπηρεσιών ITS, ενώσεις χρηστών, φορείς εκμετάλλευσης μεταφορών και εγκαταστάσεων, μεταποιητική βιομηχανία, κοινωνικοί εταίροι, επαγγελματικές ενώσεις), η οποία παρέχει συμβουλές στην Επιτροπή σχετικά με επιχειρηματικές και τεχνικές πτυχές της εξάπλωσης και της χρήσης των ITS στην Ευρωπαϊκή Ένωση. Η συμβουλευτική ομάδα ITS θα συλλέξει και θα επεξεργαστεί στοιχεία από υφιστάμενα φόρουμ, όπως το Φόρουμ eSafety, ERTRAC κ.λπ.

- Νομική βάση

Άρθρο 71 παράγραφος 1 της συνθήκης για την ίδρυση της Ευρωπαϊκής Κοινότητας

- Αρχή της επικουρικότητας

Η αρχή της επικουρικότητας εφαρμόζεται εφόσον η πρόταση δεν εμπίπτει στην αποκλειστική αρμοδιότητα της Κοινότητας.

Η πρόταση τηρεί την αρχή της επικουρικότητας, επειδή αφορά διακρατικές πτυχές που δεν είναι δυνατόν να ρυθμιστούν ικανοποιητικά από κράτη μέλη, όπως η διαλειτουργικότητα του εξοπλισμού και η θέσπιση ενιαίας αγοράς για τις υπηρεσίες ITS. Πρώτον, η δράση αφορά κυρίως τη διακρατική εξάπλωση για την επίτευξη ευρωπαϊκών ή/και εναρμονισμένων διασυνοριακών υπηρεσιών πληροφόρησης σχετικά με την κυκλοφορία και τις μετακινήσεις καθώς και τη διαχείριση της κυκλοφορίας. Δεύτερον, αν δεν αναληφθεί περαιτέρω δράση της Ευρωπαϊκής Ένωσης, τα κράτη μέλη θα συνεχίσουν να αναπτύσσουν και να εφαρμόζουν μεμονωμένες λύσεις, δημιουργώντας πιθανώς κατακερματισμένο τεχνολογικό φάσμα, το οποίο ενδέχεται να θέσει σε κίνδυνο τη μελλοντική εναρμόνιση και τυποποίηση ή να οδηγήσει σε εκτενείς διαδικασίες για τη διαλειτουργικότητα (όπως συμβαίνει στην περίπτωση της ευρωπαϊκής υπηρεσίας τηλεδιοδίων). Μια περαιτέρω επιδείνωση της κατάστασης της οδικής κυκλοφορίας (ατυχήματα, συμφόρηση, διασυνοριακή ασυνέχεια) θα αντίθετη προς τις απαιτήσεις της Συνθήκης (ιδίως το άρθρο 70 «κοινή πολιτική μεταφορών» και το άρθρο 154 «προώθηση της διασύνδεσης και της διαλειτουργικότητας των εθνικών δικτύων»). Τρίτον, απαιτείται η δράση σε κοινοτικό επίπεδο, η οποία θα έχει σαφή οφέλη, λόγω των επιπτώσεων (π.χ. των κοινών κανόνων σχετικά με την ευθύνη καθώς και την ασφάλεια και την ιδιωτικότητα των δεδομένων) ή λόγω κλίμακας (π.χ. μέσω μειώσεων κόστους για εφαρμογές ITS λόγω κοινών προδιαγραφών και οικονομιών κλίμακας). Επομένως, ο στόχος της προτεινόμενης δράσης μπορεί να επιτευχθεί μόνο σε κοινοτικό επίπεδο βάσει κοινοτικής νομικής πράξης

- Αρχή της αναλογικότητας

Η πρόταση συνάδει με την αρχή της αναλογικότητας για τους ακόλουθους λόγους:

Η έγκριση όλων των απαραίτητων λεπτομερών προδιαγραφών από το Συμβούλιο και το Ευρωπαϊκό Κοινοβούλιο σε μεμονωμένη βάση δεν θα ήταν εφικτή ούτε χρονικά τελεσφόρα. Η συμμετοχή της Επιτροπής περιορίζεται στον ελάχιστο απαιτούμενο βαθμό για την επίτευξη των στόχων της πρότασης και δεν υπερβαίνει τα απαραίτητα όρια για την επίτευξη του εν λόγω σκοπού. Περιορίζεται, υποστηρίζοντας τα κράτη μέλη, στον καθορισμό, με τη βοήθεια της ευρωπαϊκής επιτροπής ITS, διαδικασιών και προδιαγραφών, καθώς και στον προσδιορισμό τομέων προτεραιότητας που απαιτούν διακρατική προσέγγιση. Μικρότερες αρμοδιότητες θα έθεταν σε κίνδυνο την πανευρωπαϊκά ενιαία και συντονισμένη εξάπλωση διαλειτουργικών ITS στις οδικές μεταφορές και των διεπαφών τους με άλλους τρόπους μεταφοράς. Η πρόταση συνάδει με την αρχή της αναλογικότητας.

Η οικονομική και διοικητική επιβάρυνση της παρούσας πρότασης περιορίζεται στα έξοδα ταξιδίου για τις συνεδριάσεις της επιτροπής και της συμβουλευτικής ομάδας.

- Επιλογή νομοθετικής πράξης

Προτεινόμενη νομοθετική πράξη: οδηγία.

Δεν θα ήταν επαρκής άλλη νομοθετική πράξη, για τους ακόλουθους λόγους:

Η προσέγγιση αυτορύθμισης που ακολουθεί μέχρι τώρα η βιομηχανία δεν επαρκεί και απαιτούνται δεσμευτικές διατάξεις σε ευρωπαϊκό επίπεδο.

Κανονισμός θα ήταν πολύ περιοριστικός, δεδομένοι ότι πολλές από τις απαιτούμενες δράσεις για βέλτιστα επίπεδα εξάπλωσης των ITS ενδέχεται να ποικίλουν από χώρα σε χώρα. Από την άλλη πλευρά, ήπια μέτρα, συμπεριλαμβανομένων συστάσεων και της υποστήριξης του συντονισμού, δεν θα είχαν ως άμεσο αποτέλεσμα τη γενική βελτίωση της ταχείας και συντονισμένης εξάπλωσης και χρήσης των Ευφυών Συστημάτων Μεταφορών στις οδικές μεταφορές, συμπεριλαμβανομένων των διεπαφών με άλλους τρόπους μεταφοράς.

Οι χρήστες καθώς και οι κατασκευαστές υλισμικού και λογισμικού απαιτούν ορισμένο επίπεδο «ασφάλειας» για τις υπηρεσίες που πρόκειται να παρέχονται και το σχετικό εξοπλισμό για την παροχή ή χρήση των υπηρεσιών αυτών.

Κατά συνέπεια, απαιτείται νομικό πλαίσιο σε ευρωπαϊκό επίπεδο. Η οδηγία θα παρέχει τη δυνατότητα στα κράτη μέλη να ρυθμίζουν το καθορισμένο και συμφωνημένο πλαίσιο σύμφωνα με τις επιμέρους ανάγκες τους.

Οδηγία είναι η πλέον ενδεδειγμένη νομοθετική πράξη, καθώς οι υποχρεώσεις που επιβάλλονται στα κράτη μέλη αναγνωρίζουν τα διαφορετικά επίπεδα χρήσης και εξάπλωσης ITS, επιτρέποντάς τους να εστιάζουν τις προτεραιότητές τους ως προς την εφαρμογή, ενώ παράλληλα η Επιτροπή διατηρεί την εξουσία και την ευθύνη να καθορίζει, επικουρούμενη από την ευρωπαϊκή επιτροπή ITS, τις τεχνικές λεπτομέρειες (δηλ. τις διαδικασίες και τις προδιαγραφές) για την υποστήριξη της εφαρμογής της οδηγίας.

4. Δημοσιονομικές επιπτώσεισ

Η επιστροφή των εξόδων ταξιδίου (η ευρωπαϊκή επιτροπή ITS και η συμβουλευτική επιτροπή πραγματοποιεί έκαστη 4 συνεδριάσεις ετησίως): 122.200,00 ευρώ.

5. Προσθετεσ πληροφοριεσ

- Ευρωπαϊκός Οικονομικός Χώρος

Η προτεινόμενη πράξη αφορά ζήτημα ΕΟΧ και, ως εκ τούτου, πρέπει να επεκταθεί στον Ευρωπαϊκό Οικονομικό Χώρο.

2008/0263 (COD)

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τη θέσπιση του πλαισίου για την εξάπλωση των Ευφυών Συστημάτων Μεταφορών στον τομέα των οδικών μεταφορών και για τις διεπαφές με άλλους τρόπους μεταφοράς

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΈΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 71 παράγραφος 1,

την πρόταση της Επιτροπής[3],

τη γνώμη της Ευρωπαϊκής Οικονομικής και Κοινωνικής Επιτροπής[4],

τη γνώμη της Επιτροπής των Περιφερειών[5],

Αποφασίζοντας σύμφωνα με τη διαδικασία του άρθρου 251 της Συνθήκης,

Εκτιμώντας τα ακόλουθα:

(1) Η αύξηση των οδικών μεταφορών που σχετίζεται με την ανάπτυξη της ευρωπαϊκής οικονομίας και με τις απαιτήσεις κινητικότητας των πολιτών είναι πρωταρχική αιτία αύξησης της συμφόρησης της οδικής υποδομής και της κατανάλωσης ενέργειας καθώς και περιβαλλοντικών και κοινωνικών προβλημάτων.

(2) Η αντιμετώπιση αυτών των σοβαρών προκλήσεων δεν μπορεί να περιοριστεί σε παραδοσιακά μέτρα, συμπεριλαμβανομένης, κυρίως, της επέκτασης της υφιστάμενης υποδομής οδικών μεταφορών. Η καινοτομία θα διαδραματίσει σημαντικό ρόλο στην εξεύρεση κατάλληλων λύσεων για την Κοινότητα.

(3) Η εφαρμογή των τεχνολογιών των πληροφοριών και των επικοινωνιών στον τομέα των οδικών μεταφορών και στις διεπαφές τους με άλλους τρόπους μεταφοράς (Ευφυή Συστήματα Μεταφορών, ITS) θα συμβάλλει σημαντικά στη βελτίωση των περιβαλλοντικών επιδόσεων, της απόδοσης, συμπεριλαμβανομένης της ενεργειακής απόδοσης, της ασφάλειας και της προστασίας των οδικών μεταφορών και της κινητικότητας των επιβατών και των εμπορευματικών μεταφορών, εξασφαλίζοντας ταυτόχρονα τη λειτουργία της εσωτερικής αγοράς και υψηλότερα επίπεδα ανταγωνιστικότητας και απασχόλησης.

(4) Η πρόοδος στην εφαρμογή των τεχνολογιών των πληροφοριών και των επικοινωνιών σε άλλους τρόπους μεταφοράς πρέπει πλέον να αποτυπώνεται σε εξελίξεις στον τομέα οδικών μεταφορών, ιδίως με σκοπό την εξασφάλιση υψηλότερων επιπέδων ενοποίησης στο πεδίο αυτό μεταξύ των οδικών μεταφορών και άλλων τρόπων μεταφοράς.

(5) Σε ορισμένα κράτη μέλη, οι εθνικές εφαρμογές των τεχνολογιών αυτών ήδη εξαπλώνονται στον τομέα των οδικών μεταφορών, αλλά αυτή η εξάπλωση παραμένει κατακερματισμένη και μη συντονισμένη και δεν μπορεί να εξασφαλίσει γεωγραφική συνέχεια των υπηρεσιών ITS σε όλη την Κοινότητα.

(6) Πρέπει να υιοθετηθούν κοινές προδιαγραφές για να εξασφαλιστεί συντονισμένη και αποτελεσματική εξάπλωση των ITS στο σύνολο της Κοινότητας. Αρχικά, πρέπει να δοθεί προτεραιότητα σε τέσσερις βασικούς τομείς για την ανάπτυξη και την εξάπλωση των ITS.

(7) Οι κοινές προδιαγραφές πρέπει μεταξύ άλλων να λαμβάνουν υπόψη και να στηριχθούν στην πείρα και τα αποτελέσματα που έχουν ήδη προκύψει στο πεδίο αυτό, κυρίως στο πλαίσιο της πρωτοβουλίας eSafety[6], η οποία δρομολογήθηκε από την Επιτροπή τον Απρίλιο του 2002. θεσπίστηκε , σύμφωνα Στο πλαίσιο της εν λόγω πρωτοβουλίας, δημιουργήθηκε από την Επιτροπή το Φόρουμ eSafety, με σκοπό την προώθηση και την περαιτέρω εφαρμογή των συστάσεων για την υποστήριξη της εξάπλωσης και χρήσης των συστημάτων eSafety.

(8) Τα ITS πρέπει να στηρίζονται σε διαλειτουργικά συστήματα βασιζόμενα σε ανοικτά και δημόσια πρότυπα, διαθέσιμα χωρίς διακρίσεις σε όλους τους παρόχους και χρήστες υπηρεσιών και εφαρμογών.

(9) Η εξάπλωση και χρήση των εφαρμογών και υπηρεσιών ITS θα συνεπάγεται την επεξεργασία προσωπικών δεδομένων. Η επεξεργασία αυτή θα πρέπει να πραγματοποιείται σύμφωνα με τους κοινοτικούς κανόνες, όπως διατυπώνονται, μεταξύ άλλων, στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών[7] και στην οδηγία 2002/58/ΕΚ του Ευρωπαϊκού Κοινοβουλίου και του Συμβουλίου της 12ης Ιουλίου 2002 σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών[8].

(10) Η εξάπλωση και χρήση των εφαρμογών και υπηρεσιών ITS και κυρίως των υπηρεσιών πληροφοριών για τις μετακινήσεις και την κυκλοφορία συνεπάγονται την επεξεργασία και χρήση δεδομένων σχετικά με το οδικό δίκτυο, την κυκλοφορία και τις μετακινήσεις, τα οποία αποτελούν μέρος των εγγράφων που διαθέτουν δημόσιοι φορείς των κρατών μελών. Αυτή η επεξεργασία και χρήση πρέπει να πραγματοποιείται σύμφωνα με τους κοινοτικούς κανόνες, όπως διατυπώνονται στην οδηγία 2003/98/ΕΚ του Ευρωπαϊκού Κοινοβουλίου και του Συμβουλίου της 17ης Νοεμβρίου 2003 για την περαιτέρω χρήση πληροφοριών του δημοσίου τομέα[9].

(11) Η οδηγία 2007/46/ΕΚ[10] θεσπίζει πλαίσιο για την έγκριση τύπου μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά, ενώ οι οδηγίες 2002/24/ΕΚ[11] και 2003/37/ΕΚ[12] αναφέρονται στην έγκριση τύπου δικύκλων ή τρικύκλων οχημάτων με κινητήρα και γεωργικών ή δασικών ελκυστήρων, των ρυμουλκούμενων και των εναλλάξιμων ρυμουλκούμενων μηχανημάτων τους. Μολονότι οι διατάξεις αυτών των οδηγιών καλύπτουν εξοπλισμό που σχετίζεται με ITS και εγκαθίσταται εντός των οχημάτων, δεν εφαρμόζονται σε εξωτερικό εξοπλισμό και λογισμικό ITS οδικής υποδομής, που πρέπει, κατά συνέπεια, να καλύπτονται από εθνικές διαδικασίες έγκρισης τύπου.

(12) Για εφαρμογές και υπηρεσίες ITS για τις οποίες απαιτούνται ακριβείς και εγγυημένες υπηρεσίες χρονομέτρησης και εντοπισμού, πρέπει να χρησιμοποιούνται υποδομές που βασίζονται σε δορυφόρους ή οποιαδήποτε τεχνολογία παρέχει ισοδύναμο επίπεδο ακρίβειας[13].

(13) Σημαντικοί παράγοντες, όπως πάροχοι υπηρεσιών ITS, ενώσεις χρηστών ITS, φορείς εκμετάλλευσης μεταφορών και εγκαταστάσεων, εκπρόσωποι της μεταποιητικής βιομηχανίας, κοινωνικοί εταίροι, επαγγελματικές ενώσεις και τοπικές αυτοδιοικήσεις, πρέπει να έχουν τη δυνατότητα να παρέχουν συμβουλές στην Επιτροπή σχετικά με τις εμπορικές και τεχνικές πλευρές της εξάπλωσης των ITS εντός της Κοινότητας.

(14) Τα μέτρα που είναι απαραίτητα για την εφαρμογή της οδηγίας αυτής πρέπει να θεσπιστούν σύμφωνα με την οδηγία 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[14].

(15) Συγκεκριμένα, πρέπει να εξουσιοδοτηθεί η Επιτροπή να εγκρίνει μέτρα σχετικά με την τροποποίηση των παραρτημάτων και μέτρα για τον καθορισμό λεπτομερέστερων προδιαγραφών για την εξάπλωση, την εφαρμογή και τη χρήση διαλειτουργικών ITS. Δεδομένου ότι τα μέτρα αυτά είναι γενικής εμβελείας και έχουν ως αντικείμενο την τροποποίηση μη ουσιωδών στοιχείων της παρούσας οδηγίας, μεταξύ άλλων διά συμπληρώσεώς της με την προσθήκη νέων μη ουσιωδών στοιχείων, πρέπει να θεσπίζονται σύμφωνα με την κανονιστική διαδικασία με έλεγχο του άρθρου 5α της απόφασης 1999/468/ΕΚ.

(16) Προκειμένου να εγγυηθεί μια συντονισμένη προσέγγιση, η Επιτροπή πρέπει να εξασφαλίσει τη συνοχή μεταξύ των δραστηριοτήτων της επιτροπής που ιδρύεται με την παρούσα οδηγία και των δραστηριοτήτων της επιτροπής που έχει ιδρυθεί με την οδηγία 2004/52/ΕΚ του Ευρωπαϊκού Κοινοβουλίου και του Συμβουλίου της 29ης Απριλίου 2004 σχετικά με τη διαλειτουργικότητα των συστημάτων τηλεδιοδίων στην Κοινότητα[15], της επιτροπής που έχει ιδρυθεί με τον κανονισμό (ΕΚ) αριθ. 3821/85 του Συμβουλίου σχετικά με συσκευές ελέγχου στις οδικές μεταφορές[16], και της επιτροπής που έχει ιδρυθεί με την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου της 5ης Σεπτεμβρίου 2007 για τη θέσπιση πλαισίου για την έγκριση μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά[17].

(17) Δεδομένου ότι ο στόχος της παρούσας οδηγίας, ήτοι η διασφάλιση συντονισμένης εξάπλωσης διαλειτουργικών ITS σε όλη την Κοινότητα, είναι αδύνατον να επιτευχθεί επαρκώς από τα κράτη μέλη ότι, επομένως, λόγω της κλίμακας και των συνεπειών της, είναι δυνατόν να επιτευχθεί καλύτερα σε κοινοτικό επίπεδο, η Κοινότητα μπορεί να θεσπίσει μέτρα σύμφωνα με την αρχή της επικουρικότητας, που διατυπώνεται στο άρθρο 5 της Συνθήκης. Σύμφωνα με την αρχή της αναλογικότητας, που διατυπώνεται στο ίδιο άρθρο, η παρούσα οδηγία δεν υπερβαίνει τα αναγκαία όρια για την επίτευξη του στόχου αυτού,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Αντικείμενο και πεδίο εφαρμογής

Η παρούσα οδηγία θεσπίζει πλαίσιο για τη συντονισμένη εξάπλωση και χρήση ευφυών συστημάτων μεταφορών εντός της Κοινότητας και την ανάπτυξη των προδιαγραφών που είναι απαραίτητες για το σκοπό αυτό.

Εφαρμόζεται σε όλα τα ευφυή συστήματα μεταφορών στον τομέα των οδικών μεταφορών και στις διεπαφές με άλλους τρόπους μεταφοράς.

Άρθρο 2

Ορισμοί

Για τους σκοπούς της παρούσας οδηγίας, ισχύουν οι ακόλουθοι ορισμοί:

(α) «Ευφυή Συστήματα Μεταφορών (ITS)»: τα συστήματα στα οποία εφαρμόζονται τεχνολογίες των πληροφοριών και των επικοινωνιών, για την υποστήριξη των οδικών μεταφορών (συμπεριλαμβανομένης της υποδομής, των οχημάτων και των χρηστών) και για τις διεπαφές με άλλους τρόπους μεταφοράς·

(β) «διαλειτουργικότητα»: η ικανότητα των συστημάτων και των υποκείμενων επιχειρηματικών διεργασιών να ανταλλάσσουν δεδομένα, πληροφορίες και γνώσεις·

(γ) «εφαρμογή ITS»: λειτουργικό μέσο για την εφαρμογή των ITS·

(δ) «υπηρεσία ITS»: η εξάπλωση εφαρμογής ITS μέσω καλά καθορισμένου οργανωτικού και λειτουργικού πλαισίου, που σκοπό έχει να συμβάλλει στην ασφάλεια του χρήστη, την απόδοση, την άνεση ή/και να διευκολύνει ή να υποστηρίζει τις λειτουργίες μεταφορών και μετακινήσεων·

(ε) «πάροχος υπηρεσιών ITS»: οποιοσδήποτε φορέας παροχής υπηρεσίας ITS, δημόσιος ή ιδιωτικός·

(στ) «χρήστης ITS»: κάθε χρήστης εφαρμογών ή υπηρεσιών ITS, συμπεριλαμβανομένων των ταξιδιωτών, των χρηστών και των φορέων εκμετάλλευσης υποδομής οδικών μεταφορών, των διαχειριστών στόλου και των διαχειριστών υπηρεσιών έκτακτης ανάγκης·

(ζ) «νομαδική συσκευή»: στοιχείο εξοπλισμού επικοινωνιών ή πληροφοριών που μπορεί να φέρει ο οδηγός εντός του οχήματος, ώστε να το χρησιμοποιεί κατά την οδήγηση, όπως λόγου χάρη κινητό τηλέφωνο, σύστημα πλοήγησης ή υπολογιστής τσέπης·

(η) «πλατφόρμα»: το συνολικό λειτουργικό, τεχνικό και επιχειρησιακό περιβάλλον που καθιστά δυνατή την εξάπλωση, την παροχή ή την αξιοποίηση εφαρμογών και υπηρεσιών ITS.

Άρθρο 3

Εξάπλωση των ITS

1. Τα κράτη μέλη λαμβάνουν τα απαραίτητα μέτρα για τη διασφάλιση της συντονισμένης εξάπλωσης και χρήσης διαλειτουργικών εφαρμογών και υπηρεσιών ITS εντός της Κοινότητας.

2. Συγκεκριμένα, τα κράτη μέλη:

(α) εξασφαλίζουν ότι αξιόπιστα και τακτικά επικαιροποιούμενα σχετικά δεδομένα οδικών μεταφορών διατίθενται στους χρήστες ITS και τους παρόχους υπηρεσιών ITS·

(β) εξασφαλίζουν ότι τα δεδομένα σχετικά με την οδική κυκλοφορία και τις μετακινήσεις και λοιπές σχετικές πληροφορίες είναι δυνατόν να ανταλλάσσονται μεταξύ των αρμόδιων κέντρων πληροφοριών και ελέγχου κυκλοφορίας διαφορετικών περιφερειών ή κρατών μελών·

(γ) λαμβάνουν τα απαραίτητα μέτρα για να ενσωματώνονται στα οχήματα και στην οδική υποδομή συστήματα ITS που σχετίζονται με την ασφάλεια και την προστασία καθώς και για να αναπτύσσονται ασφαλείς διεπαφές ανθρώπου-μηχανής, ιδίως όσον αφορά τις νομαδικές συσκευές·

(δ) λαμβάνουν τα απαραίτητα μέτρα για την ενοποίηση σε ενιαία πλατφόρμα διαφορετικών εφαρμογών ITS που αφορούν την ανταλλαγή πληροφοριών και επικοινωνιών μεταξύ των οχημάτων και της οδικής υποδομής.

3. Για τους σκοπούς των εφαρμογών και υπηρεσιών ITS που απαιτούν παγκόσμιες, συνεχείς, ακριβείς και εγγυημένες υπηρεσίες χρονομέτρησης και εντοπισμού, χρησιμοποιούνται υποδομές που βασίζονται σε δορυφόρους ή οποιαδήποτε τεχνολογία παρέχει ισοδύναμα επίπεδα ακρίβειας.

4. Κατά την θέσπιση των μέτρων που προβλέπονται στις παραγράφους 1 και 2, τα κράτη μέλη λαμβάνουν υπόψη τις βασικές αρχές που διατυπώνονται στο παράρτημα Ι.

Άρθρο 4

Προδιαγραφές

1. Η Επιτροπή ορίζει τις προδιαγραφές για την εξάπλωση και χρήση των ITS, ιδίως στους ακόλουθους τομείς προτεραιότητας:

(α) βέλτιστη χρήση δεδομένων σχετικά με το οδικό δίκτυο, την κυκλοφορία και τις μετακινήσεις·

(β) συνέχεια των υπηρεσιών ITS για τη διαχείριση της κυκλοφορίας και των εμπορευματικών μεταφορών στους ευρωπαϊκούς διαδρόμους μεταφορών και σε πολεοδομικά συγκροτήματα·

(γ) οδική ασφάλεια και προστασία του οδικού δικτύου·

(δ) ενσωμάτωση του οχήματος στην υποδομή μεταφορών.

2. Οι προδιαγραφές βασίζονται στις αρχές που ορίζονται στο παράρτημα I και περιλαμβάνουν τουλάχιστον τα βασικά στοιχεία που καθορίζονται στο παράρτημα II.

3. Τα μέτρα αυτά, που έχουν ως αντικείμενο την τροποποίηση μη ουσιωδών στοιχείων της παρούσας οδηγίας με τη συμπλήρωσή της, θεσπίζονται με την κανονιστική διαδικασία με έλεγχο που προβλέπεται στο άρθρο 8 παράγραφος 2.

Άρθρο 5

Έγκριση τύπου οδικής υποδομής που σχετίζεται με εξοπλισμό και λογισμικό ITS

1. Όταν κρίνεται απαραίτητο για λόγους απόδοσης, συμπεριλαμβανομένης της ενεργειακής απόδοσης, της οδικής ασφάλειας ή της προστασίας του οδικού δικτύου, ή της προστασίας του περιβάλλοντος, οι εφαρμογές εξοπλισμού και λογισμικού ITS που δεν εμπίπτουν στο πεδίο εφαρμογής των οδηγιών 2002/24/ΕΚ, 2003/37/ΕΚ και 2007/46/ΕΚ λαμβάνουν έγκριση τύπου προτού τεθούν σε λειτουργία.

2. Τα κράτη μέλη κοινοποιούν στην Επιτροπή τους εθνικούς φορείς οι οποίοι είναι υπεύθυνοι για την έγκριση τύπου εφαρμογών εξοπλισμού και λογισμικού ITS που καλύπτονται από την παρούσα οδηγία. Η Επιτροπή διαβιβάζει αυτές τις πληροφορίες στα άλλα κράτη μέλη.

3. Όλα τα κράτη μέλη αναγνωρίζουν τις εγκρίσεις τύπου που εκδόθηκαν από τους εθνικούς φορείς των άλλων κρατών μελών οι οποίοι αναφέρονται στην παράγραφο 2.

Άρθρο 6

Κανόνες σχετικά με το την προστασία της ιδιωτικής ζωής, την ασφάλεια και την περαιτέρω χρήση των πληροφοριών

1. Τα κράτη μέλη εξασφαλίζουν ότι η επεξεργασία των προσωπικών δεδομένων στο πλαίσιο της λειτουργίας των ITS πραγματοποιείται σύμφωνα με τους κοινοτικούς κανόνες που προστατεύουν τις ελευθερίες και τα θεμελιώδη ατομικά δικαιώματα, ιδίως τις οδηγίες 95/46/ΕΚ και 2002/58/ΕΚ.

2. Συγκεκριμένα, τα κράτη μέλη εξασφαλίζουν ότι τα δεδομένα και τα αρχεία καταχωρίσεων ITS προστατεύονται από αθέμιτη χρήση, όπου συμπεριλαμβάνεται η παράνομη πρόσβαση σε αυτά, η τροποποίηση ή απώλειά τους.

3. Εφαρμόζεται η οδηγία 2003/98/ΕΚ[18].

Άρθρο 7

Διαδικασία τροποποίησης

Η Επιτροπή δύναται να τροποποιεί τα παραρτήματα ώστε να αποτυπώνεται σε αυτά η πείρα που αποκτήθηκε από την εφαρμογή της παρούσας οδηγίας και δύναται να τα προσαρμόζει περαιτέρω στην τεχνική πρόοδο.

Τα μέτρα αυτά, που έχουν ως αντικείμενο την τροποποίηση μη ουσιωδών στοιχείων της παρούσας οδηγίας με τη συμπλήρωσή της, θεσπίζονται με την κανονιστική διαδικασία με έλεγχο που προβλέπεται στο άρθρο 8 παράγραφος 2.

Άρθρο 8

Επιτροπή

1. Η Επιτροπή επικουρείται από επιτροπή αποκαλούμενη «ευρωπαϊκή επιτροπή ITS», στο εξής καλούμενη «επιτροπή», την οποία αποτελούν αντιπρόσωποι των κρατών μελών και της οποίας προεδρεύει αντιπρόσωπος της Επιτροπής.

2. Όταν γίνεται αναφορά στην παρούσα παράγραφο, εφαρμόζεται το άρθρο 5α παράγραφοι 1 έως 4 και το άρθρο 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.

Άρθρο 9

Ευρωπαϊκή συμβουλευτική ομάδα ITS

Η Επιτροπή συνιστά ευρωπαϊκή συμβουλευτική ομάδα ITS, για να την συμβουλεύει σχετικά με επιχειρηματικές και τεχνικές πλευρές της εξάπλωσης και της χρήσης των ITS στην Κοινότητα. Η ομάδα αποτελείται από εκπροσώπους υψηλού επιπέδου των σχετικών παρόχων υπηρεσιών ITS, ενώσεων χρηστών, φορέων εκμετάλλευσης μεταφορών και εγκαταστάσεων, της μεταποιητικής βιομηχανίας, των κοινωνικών εταίρων, επαγγελματικών ενώσεων, τοπικών αυτοδιοικήσεων και λοιπών σχετικών φόρουμ.

Άρθρο 10

Υποβολή έκθεσης

1. Τα κράτη μέλη υποβάλλουν στην Επιτροπή το αργότερο [έξι μήνες μετά την έναρξη ισχύος της παρούσας οδηγίας ] λεπτομερή έκθεση σχετικά με τις εθνικές δραστηριότητες και τα έργα τους στους τομείς προτεραιότητας που καθορίζονται στο άρθρο 4 παράγραφος 1, στην οποία συμπεριλαμβάνονται τουλάχιστον οι πληροφορίες που προβλέπονται στο παράρτημα ΙΙΙ.

2. Τα κράτη μέλη υποβάλλουν στην Επιτροπή το αργότερο [ δύο έτη μετά την έναρξη ισχύος της παρούσας οδηγίας ] τα σχέδιά τους για εθνικές δράσεις ITS εντός της επόμενης πενταετίας, συμπεριλαμβανομένων τουλάχιστον των πληροφοριών που προβλέπονται στο παράρτημα ΙΙΙ.

3. Στη συνέχεια, τα κράτη μέλη υποβάλλουν ετήσια έκθεση σχετικά με την πρόοδο που επιτελέστηκε για την υλοποίηση αυτών των σχεδίων.

4. Η Επιτροπή υποβάλλει δύο φορές ανά έτος έκθεση στο Ευρωπαϊκό Κοινοβούλιο και στο Συμβούλιο.

Άρθρο 11

Μεταφορά στο εθνικό δίκαιο

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο [24 μήνες μετά την έναρξη ισχύος της παρούσας οδηγίας] . Ανακοινώνουν αμέσως στην Επιτροπή το κείμενο των εν λόγω διατάξεων καθώς και τον πίνακα αντιστοιχίας μεταξύ αυτών των διατάξεων και της παρούσας οδηγίας.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος αυτής της αναφοράς καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 12

Έναρξη ισχύος

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 13

Αποδέκτες

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ Ι

ΟΙ ΒΑΣΙΚΕΣ ΑΡΧΕΣ ΓΙΑ ΤΗΝ ΕΞΑΠΛΩΣΗ ΤΩΝ ITS ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 3

Η επιλογή και εξάπλωση εφαρμογών και υπηρεσιών ITS βασίζεται σε εκτίμηση των αναγκών και τηρεί τις ακόλουθες αρχές:

(α) Αποτελεσματικότητα : η ικανότητα να συμβάλλουν αισθητά στην αντιμετώπιση σημαντικών προκλήσεων που επηρεάζουν τις οδικές μεταφορές στην Ευρώπη (π.χ. περιορισμός της κυκλοφοριακής συμφόρησης, μείωση των εκπομπών, βελτίωση της ενεργειακής απόδοσης, επίτευξη υψηλότερων επιπέδων ασφάλειας και προστασίας)·

(β) Αποδοτικότητα ως προς το κόστος : ο λόγος των δαπανών προς το αποτέλεσμα σε σχέση με την επίτευξη των στόχων·

(γ) Γεωγραφική συνέχεια : η ικανότητα εξασφάλισης αδιάλειπτων υπηρεσιών σε όλη την Κοινότητα, ιδίως στο διευρωπαϊκό δίκτυο μεταφορών·

(δ) Διαλειτουργικότητα : η ικανότητα των συστημάτων να ανταλλάσσουν δεδομένα και να επιτρέπουν την ανταλλαγή πληροφοριών και γνώσεων·

(ε) Βαθμός ωρίμανσης : το επίπεδο εξέλιξης.

ΠΑΡΑΡΤΗΜΑ ΙΙ

ΒΑΣΙΚΑ ΣΤΟΙΧΕΙΑ ΤΩΝ ΠΡΟΔΙΑΓΡΑΦΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 4

8. Βέλτιστη χρήση δεδομένων σχετικά με το οδικό δίκτυο, την κυκλοφορία και τις μετακινήσεις

Οι προδιαγραφές για τη βέλτιστη χρήση των δεδομένων σχετικά με το οδικό δίκτυο, την κυκλοφορία και τις μετακινήσεις περιλαμβάνουν τα ακόλουθα:

(α) Καθορισμό των απαραίτητων απαιτήσεων ώστε οι χρήστες ITS να διαθέτουν σε πραγματικό χρόνο και διασυνοριακώς ακριβείς πληροφορίες σχετικά με την κυκλοφορία και τις μετακινήσεις, συγκεκριμένα:

- διαθεσιμότητα στους παρόχους πληροφοριών δεδομένων ακριβείας σχετικά με το δημόσιο οδικό δίκτυο και την κυκλοφορία σε πραγματικό χρόνο, που χρησιμοποιούνται για την πληροφόρηση σε πραγματικό χρόνο σχετικά με την κυκλοφορία και τις μετακινήσεις

- διευκόλυνση της διασυνοριακής ηλεκτρονικής ανταλλαγής μεταξύ των οικείων δημόσιων αρχών και ενδιαφερομένων και των οικείων παρόχων υπηρεσιών ITS

- έγκαιρη επικαιροποίηση των δεδομένων σχετικά με το οδικό δίκτυο και την κυκλοφορία, τα οποία χρησιμοποιούν οι οικείες δημόσιες αρχές και ενδιαφερόμενοι για την πληροφόρηση σε πραγματικό χρόνο σχετικά με την κυκλοφορία και τις μετακινήσεις

- έγκαιρη επικαιροποίηση των πληροφοριών σχετικά με την κυκλοφορία και τις μετακινήσεις σε πραγματικό χρόνο, από τους παρόχους υπηρεσιών ITS

(β) Καθορισμό των απαραίτητων απαιτήσεων για τη συλλογή από τις οικείες δημόσιες αρχές δεδομένων σχετικά με το οδικό δίκτυο και την κυκλοφορία (συμπεριλαμβανομένων π.χ. σχεδίων κυκλοφορίας, κανονισμών κυκλοφορίας και συνιστώμενων διαδρομών, κυρίως για βαρέα φορτηγά οχήματα) και για την παροχή αυτών των δεδομένων στους παρόχους υπηρεσιών ITS, συγκεκριμένα:

- διαθεσιμότητα δεδομένων σχετικά με το δημόσιο οδικό δίκτυο και την κυκλοφορία (συμπεριλαμβανομένων π.χ. σχεδίων κυκλοφορίας, κανονισμών κυκλοφορίας και συνιστώμενων διαδρομών) που συλλέγουν οι οικείες δημόσιες αρχές για τους παρόχους υπηρεσιών ITS

- διευκόλυνση της ηλεκτρονικής ανταλλαγής μεταξύ των οικείων δημόσιων αρχών και των παρόχων υπηρεσιών ITS

- έγκαιρη επικαιροποίηση των δεδομένων σχετικά με το δημόσιο οδικό δίκτυο και την κυκλοφορία (συμπεριλαμβανομένων π.χ. σχεδίων κυκλοφορίας, κανονισμών κυκλοφορίας και συνιστώμενων διαδρομών), από τις οικείες δημόσιες αρχές

- έγκαιρη επικαιροποίηση των υπηρεσιών και εφαρμογών ITS αξιοποιώντας τα δεδομένα σχετικά με το δημόσιο οδικό δίκτυο και την κυκλοφορία, από τους παρόχους υπηρεσιών ITS

(γ) Καθορισμό των απαραίτητων απαιτήσεων ώστε ακριβή δεδομένα σχετικά με το δημόσιο οδικό δίκτυο και την κυκλοφορία που χρησιμοποιούνται για ψηφιακούς χάρτες να διατίθενται στους παραγωγούς ψηφιακών χαρτών και τους παρόχους υπηρεσιών, συγκεκριμένα:

- διαθεσιμότητα δεδομένων σχετικά με το δημόσιο οδικό δίκτυο και την κυκλοφορία τα οποία χρησιμοποιούνται για ψηφιακούς χάρτες να διατίθενται στους παραγωγούς ψηφιακών χαρτών και τους παρόχους υπηρεσιών

- διευκόλυνση της ηλεκτρονικής ανταλλαγής μεταξύ των οικείων δημόσιων αρχών και ενδιαφερομένων και των ιδιωτικών παραγωγών ψηφιακών χαρτών και παρόχων υπηρεσιών

- έγκαιρη επικαιροποίηση από τις οικείες δημόσιες αρχές και ενδιαφερομένους των δεδομένων σχετικά με το δημόσιο οδικό δίκτυο και την κυκλοφορία που χρησιμοποιούνται για ψηφιακούς χάρτες

- έγκαιρη επικαιροποίηση των ψηφιακών χαρτών από τους παραγωγούς ψηφιακών χαρτών και τους παρόχους υπηρεσιών

(δ) Καθορισμό των ελάχιστων απαιτήσεων για τη δωρεάν παροχή «καθολικών μηνυμάτων κυκλοφορίας» σε όλους τους χρήστες του οδικού δικτύου, καθώς και για το ελάχιστο περιεχόμενό τους, συγκεκριμένα:

- χρήση τυποποιημένου καταλόγου κυκλοφοριακών συμβάντων σχετικών με την ασφάλεια («καθολικά μηνύματα κυκλοφορίας»), τα οποία πρέπει να κοινοποιούνται δωρεάν στους χρήστες ITS

- συμβατότητα και ενσωμάτωση «καθολικών μηνυμάτων κυκλοφορίας» στις υπηρεσίες ITS για πληροφόρηση σε πραγματικό χρόνο σχετικά με την κυκλοφορία και τις μετακινήσεις.

- Συνέχεια των υπηρεσιών ITS για τη διαχείριση της κυκλοφορίας και των εμπορευματικών μεταφορών στους ευρωπαϊκούς διαδρόμους μεταφορών και σε πολεοδομικά συγκροτήματα

Οι προδιαγραφές για τη συνέχεια και τη διαλειτουργικότητα των υπηρεσιών διαχείρισης κυκλοφορίας και εμπορευματικών μεταφορών στους ευρωπαϊκούς διαδρόμους μεταφορών και σε πολεοδομικά συγκροτήματα περιλαμβάνουν τα ακόλουθα:

(α) Καθορισμό των ελάχιστων/απαραίτητων απαιτήσεων για τη συνέχεια των υπηρεσιών ITS για εμπορευματικές και επιβατικές μεταφορές κατά μήκος ευρωπαϊκών διαδρόμων μεταφορών και με διάφορους τρόπους μεταφοράς: συγκεκριμένα:

- διευκόλυνση της, μεταξύ των οικείων κέντρων πληροφοριών/ελέγχου της κυκλοφορίας, ηλεκτρονικής ανταλλαγής δεδομένων και πληροφοριών σχετικά με την κυκλοφορία σε επίπεδο διασυνοριακό, διαπεριφερειακό ή μεταξύ αστικών και υπεραστικών περιοχών

- χρήση τυποποιημένων ροών πληροφοριών ή διεπαφών κυκλοφορίας μεταξύ των οικείων κέντρων πληροφοριών/ελέγχου της κυκλοφορίας

(β) Καθορισμό των απαραίτητων μέτρων για τη χρήση καινοτόμων τεχνολογιών ITS (Συσκευές Ραδιοσυχνικής Αναγνώρισης (RFID) ή Galileo/Egnos) κατά την υλοποίηση των εφαρμογών ITS (κυρίως την παρακολούθηση και τον εντοπισμό του φορτίου κατά τη διάρκεια του ταξιδιού του και με κάθε τρόπο μεταφοράς) για την εφοδιαστική εμπορευματικών μεταφορών (eFreight), συγκεκριμένα:

- διαθεσιμότητα των σχετικών τεχνολογιών ITS στους φορείς ανάπτυξης εφαρμογών ITS και χρήση των εν λόγω τεχνολογιών από αυτούς

- ενσωμάτωση αποτελεσμάτων εντοπισμού (π.χ. μέσω RFID ή/και Galileo/EGNOS) στα εργαλεία και κέντρα διαχείρισης κυκλοφορίας

(γ) Καθορισμό των απαραίτητων μέτρων για την ανάπτυξη αρχιτεκτονικής ITS για την αστική κινητικότητα, συμπεριλαμβανομένης ενοποιημένης και πολυτροπικής προσέγγισης για τον προγραμματισμό μετακινήσεων, τη ζήτηση των μεταφορών και τη διαχείριση κυκλοφορίας, συγκεκριμένα

- διαθεσιμότητα δεδομένων σχετικά με τις δημόσιες μεταφορές, τον προγραμματισμό μετακινήσεων, τη ζήτηση μεταφορών, την κυκλοφορία και τη στάθμευση, στα αστικά κέντρα ελέγχου

- διευκόλυνση της ηλεκτρονικής ανταλλαγής μεταξύ των διαφορετικών αστικών κέντρων ελέγχου των δεδομένων σχετικά με δημόσιες ή ιδιωτικές μεταφορές και με όλους τους πιθανούς τρόπους μεταφοράς

- ενσωμάτωση όλων των σχετικών δεδομένων και πληροφοριών σε ενιαία αρχιτεκτονική

- Οδική ασφάλεια και προστασία του οδικού δικτύου

Οι προδιαγραφές για τις εφαρμογές ITS σχετικά με την οδική ασφάλεια και την προστασία του οδικού δικτύου περιλαμβάνουν τα ακόλουθα:

(α) Καθορισμό των απαραίτητων μέτρων για την εναρμονισμένη καθιέρωση του πανευρωπαϊκού συστήματος eCall, συμπεριλαμβανομένων των εξής:

- διαθεσιμότητα των απαιτούμενων δεδομένων ITS εντός του οχήματος που πρόκειται να ανταλλάσσονται

- διαθεσιμότητα του απαραίτητου εξοπλισμού στα κέντρα οδικής υποδομής (διάσωσης) (κέντρα κλήσεων έκτακτης ανάγκης) τα οποία είναι αποδέκτες των δεδομένων που εκπέμπουν τα οχήματα

- διευκόλυνση της ανταλλαγής ηλεκτρονικών δεδομένων μεταξύ των οχημάτων και των κέντρων οδικής υποδομής (διάσωσης) (κέντρα κλήσεων έκτακτης ανάγκης)

(β) Καθορισμό των απαραίτητων μέτρων για την εγγύηση της ασφάλειας των χρηστών του οδικού δικτύου σε σχέση με τη διεπαφή ανθρώπου-μηχανής που είναι τοποθετημένη επί του οχήματος και τη χρήση νομαδικών συσκευών, καθώς και για την εγγύηση της ασφάλειας των επικοινωνιών εντός του οχήματος

(γ) Καθορισμό των απαραίτητων μέτρων για την εγγύηση της ασφάλειας και της άνεσης ευάλωτων χρηστών του οδικού δικτύου για όλες τις εφαρμογές ITS

(δ) Καθορισμό των απαραίτητων μέτρων για την παροχή ασφαλών θέσεων στάθμευσης φορτηγών και εμπορικών οχημάτων και συστημάτων στάθμευσης και κράτησης που βασίζονται στα ITS, συγκεκριμένα:

- διαθεσιμότητα επαρκών εγκαταστάσεων στάθμευσης

- διαθεσιμότητα πληροφοριών στους χρήστες σχετικά με τη στάθμευση σε δρόμο

- διευκόλυνση της ηλεκτρονικής ανταλλαγής δεδομένων μεταξύ χώρων στάθμευσης σε δρόμο, κέντρων και οχημάτων.

- την ενσωμάτωση σχετικών τεχνολογιών ITS, τόσο σε οχήματα όσο και σε εγκαταστάσεις στάθμευσης, για την επικαιροποίηση των πληροφοριών σχετικά με διαθέσιμες θέσεις στάθμευσης για σκοπούς κράτησης.

- Ενσωμάτωση του οχήματος στην υποδομή μεταφορών

Οι προδιαγραφές των ITS για ενσωμάτωση του οχήματος στην υποδομή μεταφορών περιλαμβάνουν τα ακόλουθα:

(α) Καθορισμό των απαραίτητων μέτρων για την ενσωμάτωση διαφόρων εφαρμογών ITS σε ανοικτή πλατφόρμα εντός του οχήματος, με βάση ιδίως τα ακόλουθα:

- προσδιορισμό των λειτουργικών απαιτήσεων υφιστάμενων ή προγραμματισμένων εφαρμογών ITS

- καθορισμό αρχιτεκτονικής ανοικτού συστήματος που εγγυάται την διαλειτουργικότητα/διασύνδεση με συστήματα υποδομής και εγκαταστάσεις

- ενσωμάτωση μελλοντικών νέων ή αναβαθμισμένων εφαρμογών ITS τύπου «plug and play» (τοποθέτησης και άμεσης λειτουργίας), σε ανοικτή πλατφόρμα εντός του οχήματος

- χρήση διαδικασίας τυποποίησης για την υιοθέτηση της αρχιτεκτονικής και προδιαγραφές της ανοικτής πλατφόρμας εντός του οχήματος

(β) Καθορισμό των απαραίτητων μέτρων για την περαιτέρω πρόοδο της ανάπτυξης και εφαρμογής συνεργατικών συστημάτων (υποδομής οχήματος), συγκεκριμένα:

- διευκόλυνση της ανταλλαγής δεδομένων και πληροφοριών μεταξύ οχημάτων, μεταξύ οχήματος και υποδομής, μεταξύ υποδομών

- διαθεσιμότητα στα αντίστοιχα μέρη (υποδομή οχήματος ή οδική υποδομή) των σχετικών δεδομένων ή πληροφοριών που πρόκειται να ανταλλάσσονται

- χρήση τυποποιημένης μορφής μηνύματος για αυτή την ανταλλαγή δεδομένων μεταξύ του οχήματος και της υποδομής

- καθορισμό υποδομής επικοινωνίας για κάθε τύπο ανταλλαγής (μεταξύ οχημάτων, μεταξύ οχήματος και υποδομής, μεταξύ υποδομών)

- χρήση τυποποιημένων μεθόδων για την υιοθέτηση των αντίστοιχων αρχιτεκτονικών.

ΠΑΡΑΡΤΗΜΑ ΙΙΙ

ΚΑΤΕΥΘΥΝΤΗΡΙΕΣ ΓΡΑΜΜΕΣ ΓΙΑ ΤΟ ΠΕΡΙΕΧΟΜΕΝΟ ΤΩΝ ΕΚΘΕΣΕΩΝ ΣΧΕΤΙΚΑ ΜΕ ΤΙΣ ΕΘΝΙΚΕΣ ΔΡΑΣΕΙΣ ITS ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 10

9. Οι εκθέσεις σχετικά με τους οριζόμενους στο άρθρο 4 παράγραφος 1 τομείς προτεραιότητας, οι οποίες παρέχονται από τα κράτη μέλη σύμφωνα με το άρθρο 10, καλύπτουν το εθνικό επίπεδο. Ωστόσο, επιτρέπεται να επεκταθούν σε περιφερειακό ή/και επιλεγμένο τοπικό επίπεδο, εάν κρίνεται σκόπιμο.

10. Η έκθεση που πρέπει να παρέχεται σύμφωνα με το άρθρο 10 παράγραφος 1 περιλαμβάνει, τουλάχιστον, τις ακόλουθες πληροφορίες:

(α) την τρέχουσα εθνική στρατηγική αναφορικά με τα ITS

(β) τους στόχους και το σκεπτικό στο οποίο βασίζονται

(γ) σύντομη περιγραφή της κατάστασης της εξάπλωσης των ITS και των γενικών συνθηκών

(δ) τομείς προτεραιότητας για τρέχουσες δράσεις και σχετικά μέτρα

(ε) παρουσίαση του τρόπου με τον οποίο η εν λόγω στρατηγική και αυτές οι δράσεις ή τα μέτρα υποστηρίζουν τη συντονισμένη και διαλειτουργική εξάπλωση των εφαρμογών ITS και τη συνέχεια των υπηρεσιών στην Κοινότητα (βλέπε άρθρο 4 παράγραφος 1).

11. Η έκθεση που πρέπει να παρέχεται σύμφωνα με το άρθρο 10 παράγραφος 2 περιλαμβάνει, τουλάχιστον, τις ακόλουθες πληροφορίες:

(α) την εθνική στρατηγική αναφορικά με τα ITS, συμπεριλαμβανομένων των στόχων της

(β) λεπτομερή περιγραφή της εξάπλωσης ITS και των γενικών συνθηκών

(γ) τους προγραμματισμένους τομείς προτεραιότητας για δράσεις και σχετικά μέτρα, συμπεριλαμβανομένης της παρουσίασης του τρόπου με τον οποίο οι δράσεις και τα σχετικά μέτρα επιλαμβάνονται των τομέων προτεραιότητας που καθορίζονται στο άρθρο 4 παράγραφος 1

(δ) λεπτομέρειες σχετικά με την εφαρμογή των τρεχουσών και προγραμματισμένων ενεργειών όσον αφορά τα ακόλουθα:

- τα μέσα

- τους πόρους

- τη διαβούλευση και τους ενεργά συμμετέχοντες ενδιαφερόμενους

- τα ορόσημα

- την παρακολούθηση.

(COD)

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΠΡΟΤΑΣΗΣ: Οδηγία του Ευρωπαϊκού Κοινοβουλίου και του Συμβουλίου σχετικα με τη θέσπιση του πλαισίου για την εξάπλωση των Ευφυών Συστημάτων Μεταφορών στον τομέα των οδικων μεταφορων και για τισ διεπαφές με άλλους τρόπους μεταφοράς

2. ΠΛΑΙΣΙΟ ΔΒΔ/ΠΒΔ ( διαχείριση βάσει δραστηριοτήτων/προϋπολογισμός βάσει δραστηριοτήτων)

Τίτλος 6: Ενέργεια και Μεταφορές

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού (επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές Β..Α) συμπεριλαμβανομένων των ονομασιών τους:

3.2. Διάρκεια της δράσης και των δημοσιονομικών επιπτώσεων:

3.3. Δημοσιονομικά χαρακτηριστικά:

Γραμμή προϋπο-λογισμού | Τύπος δαπάνης | Νέο | Συνεισφορά ΕΖΕΣ | Συνεισφορές υποψήφιων χωρών | Τομέας δημοσιονο-μικών προοπτικών |

4. ΣΥΓΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί Πόροι

4.1.1. Συγκεφαλαιωτικός πίνακας των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατομμύρια ευρώ (με 3 δεκαδικά ψηφία)

Είδος δαπάνης | Τμήμα αριθ. | 2010 | 2011 | 2012 | 2013 | 2014 | 2015 και μετά | Σύνολο |

Επιχειρησιακές δαπάνες[19] |

Πιστώσεις ανάληψης υποχρεώσεων (ΠΑΥ) | 8.1. | α |

Πιστώσεις πληρωμών (ΠΠ) | β |

Διοικητικές δαπάνες περιλαμβανόμενες στο ποσό αναφοράς[20] |

Τεχνική και διοικητική βοήθεια (ΜΔΠ) | 8.2.4. | γ |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ |

Πιστώσεις πληρωμών | β+γ |

Διοικητικές δαπάνες μη περιλαμβανόμενες στο ποσό αναφοράς[21] |

Ανθρώπινο δυναμικό και συναφείς δαπάνες (ΜΔΠ) | 8.2.5. | δ | 0,101 | 0,101 | 0,101 | 0,101 | 0,101 | 0,101 | 0,606 |

Διοικητικές δαπάνες, εκτός του ανθρώπινου δυναμικού και συναφών δαπανών, που δεν περιλαμβάνονται στο ποσό αναφοράς (ΜΔΠ) | 8.2.6. | ε | 0,122 | 0,122 | 0,122 | 0,122 | 0,122 | 0,122 | 0,732 |

Συνολικές ενδεικτικές δημοσιονομικές δαπάνες της δράσης |

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | α+γ+δ+ε | 0,223 | 0,223 | 0,223 | 0,223 | 0,223 | 0,223 | 1,338 |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | β+γ+δ+ε | 0,223 | 0,223 | 0,223 | 0,223 | 0,223 | 0,223 | 1,338 |

Λεπτομέρειες συγχρηματοδότησης

Εάν η πρόταση προβλέπει συγχρηματοδότηση από τα κράτη μέλη ή από άλλους οργανισμούς (να διευκρινιστεί από ποιους), ο κατωτέρω πίνακας πρέπει να περιλαμβάνει εκτίμηση του επιπέδου της συγχρηματοδότησης (μπορούν να προστεθούν γραμμές, εάν προβλέπεται η συμμετοχή πολλών οργανισμών στη συγχρηματοδότηση):

εκατομμύρια ευρώ (με 3 δεκαδικά ψηφία)

Συγχρηματοδότης οργανισμός | 2010 | 2011 | 2012 | 2013 | 2014 | 2015 και επό-μενα | Σύνολο |

…………………… | στ |

ΣΥΝΟΛΟ ΠΑΥ περιλαμβανομένης της συγχρηματοδότησης | α+γ+δ+ε+στ | 0,223 | 0,223 | 0,223 | 0,223 | 0,223 | 0,223 | 1,338 |

4.1.2. Συμβατότητα με το δημοσιονομικό προγραμματισμό

( Η πρόταση είναι συμβατή με τον ισχύοντα δημοσιονομικό προγραμματισμό.

( Η πρόταση απαιτεί επαναπρογραμματισμό του σχετικού τομέα των δημοσιονομικών προοπτικών.

( Η πρόταση ενδέχεται να απαιτήσει την εφαρμογή των διατάξεων της διοργανικής συμφωνίας[22] (σχετικά με το μέσο ευελιξίας ή με την αναθεώρηση των δημοσιονομικών προοπτικών).

4.1.3. Δημοσιονομικές επιπτώσεις στα έσοδα

( Η πρόταση δεν έχει δημοσιονομικές επιπτώσεις στα έσοδα

( Η πρόταση έχει δημοσιονομικές επιπτώσεις – οι επιπτώσεις στα έσοδα είναι οι ακόλουθες:

εκατομμύρια ευρώ (με ένα δεκαδικό ψηφίο)

Πριν από τη δράση [Έτος ν-1] | Κατάσταση μετά τη δράση |

Σύνολο ανθρώπινων πόρων | 0,83 | 0,83 | 0,83 | 0,83 | 0,83 | 0,83 |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκη υλοποίησης βραχυπρόθεσμα ή μακροπρόθεσμα

5.2. Προστιθέμενη αξία της κοινοτικής συμμετοχής, συνέπεια ανάμεσα στην πρόταση και τα άλλα δημοσιονομικά μέσα, δυνατότητα συνέργειας

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείριση βάσει δραστηριοτήτων)

5.4. Μέθοδος υλοποίησης (ενδεικτική)

X Κεντρική διαχείριση

X απευθείας από την Επιτροπή

( έμμεσα με ανάθεση σε:

( εκτελεστικούς οργανισμούς

( οργανισμούς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού

( εθνικούς δημόσιους οργανισμούς/οργανισμούς με αποστολή δημόσιας υπηρεσίας

( Επιμερισμένη ή αποκεντρωμένη διαχείριση

( με τα κράτη μέλη

( με τρίτες χώρες

( Από κοινού διαχείριση με διεθνείς οργανισμούς (να διευκρινιστεί)

Παρατηρήσεις:

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

6.2. Αξιολόγηση

6.2.1. Εκ των προτέρων αξιολόγηση

6.2.2. Μέτρα που ελήφθησαν έπειτα από ενδιάμεση/εκ των υστέρων αξιολόγηση (διδάγματα από ανάλογες εμπειρίες του παρελθόντος)

6.2.3. Όροι και συχνότητα των μελλοντικών αξιολογήσεων

7. Μέτρα για την καταπολεμηση τησ απατησ

Άνευ αντικειμένου

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους [23]

Πιστώσεις ανάληψης υποχρεώσεων σε εκατομμύρια ευρώ (με 3 δεκαδικά ψηφία)

2010 | 2011 | 2012 | 2013 | 2014 | 2015 |

Μόνιμοι ή έκτακτοι υπάλληλοι [25] (XX 01 01) | A*/AD | 0,50 | 0,50 | 0,50 | 0,50 | 0,50 | 0,50 |

B*, C*/AST | 0,33 | 0,33 | 0,33 | 0,33 | 0,33 | 0,33 |

Προσωπικό[26] που χρηματοδοτείται από το άρθρο XX 01 02 |

Λοιπό προσωπικό[27] που χρηματοδοτείται από το άρθρο XX 01 04/05 |

ΣΥΝΟΛΟ | 0,83 | 0,83 | 0,83 | 0,83 | 0,83 | 0,83 |

8.2.2. Περιγραφή των καθηκόντων που απορρέουν από τη δράση

8.2.3. Πηγές ανθρώπινου δυναμικού (κανονισμός υπηρεσιακής κατάστασης)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσια Στρατηγική Πολιτική/Προσχέδιο Προϋπολογισμού) για το έτος ν

( Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

X Θέσεις προς αναδιάταξη με χρησιμοποίηση των υφιστάμενων πόρων της διαχειρίστριας υπηρεσίας (εσωτερική αναδιάταξη)

( Θέσεις που απαιτούνται για το έτος ν αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

εκατομμύρια ευρώ (με 3 δεκαδικά ψηφία)

Γραμμή προϋπολογισμού (αριθμός και ονομασία) | 2010 | 2011 | 2012 | 2013 | 2014 | 2015 και μετά | ΣΥΝΟΛΟ |

Άλλη τεχνική και διοικητική βοήθεια |

- εσωτερική (intra muros) |

- εξωτερική (extra muros) |

Σύνολο τεχνικής και διοικητικής βοήθειας |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατομμύρια ευρώ (με 3 δεκαδικά ψηφία)

Κατηγορία ανθρώπινων πόρων | 2010 | 2011 | 2012 | 2013 | 2014 | 2015 και μετά |

Μόνιμοι και έκτακτοι υπάλληλοι (XX 01 01) | 0,101 | 0,101 | 0,101 | 0,101 | 0,101 | 0,101 |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, αποσπασμένοι εθνικοί υπάλληλοι, συμβασιούχοι κ.λπ.) (να αναφερθεί η γραμμή του προϋπολογισμού) |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 0,101 | 0,101 | 0,101 | 0,101 | 0,101 | 0,101 |

Υπολογισμός– Μόνιμοι και έκτακτοι υπάλληλοι |

Υπολογισμός– Προσωπικό που χρηματοδοτείται σύμφωνα με το άρθρο XX 01 02 |

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς εκατομμύρια ευρώ (με 3 δεκαδικά ψηφία) |

2010 | 2011 | 2012 | 2013 | 2014 | 2015 και μετά | ΣΥΝΟΛΟ |

XX 01 02 11 01 – Αποστολές |

XX 01 02 11 02 – Συνεδριάσεις και διασκέψεις | 0,052 | 0,052 | 0,052 | 0,052 | 0,052 | 0,052 | 0,312 |

XX 01 02 11 03 – Επιτροπές[29] | 0,070 | 0,070 | 0,070 | 0,070 | 0,070 | 0,070 | 0,420 |

XX 01 02 11 04 – Μελέτες και παροχή συμβουλών |

XX 01 02 11 05 – Συστήματα πληροφοριών |

2 Σύνολο άλλων δαπανών διαχείρισης (XX 01 02 11) |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0,122 | 0,122 | 0,122 | 0,122 | 0,122 | 0,122 | 0,732 |

Υπολογισμός - Άλλες διοικητικές δαπάνες μη περιλαμβανόμενες στο ποσό αναφοράς |

Οι αναγκαίοι ανθρώπινοι και διοικητικοί πόροι καλύπτονται από τα κονδύλια που είναι δυνατόν να διατεθούν στη διαχειρίστρια ΓΔ στο πλαίσιο της ετήσιας διαδικασίας κατανομής του προϋπολογισμού, λαμβανομένων υπόψη των δημοσιονομικών περιορισμών.

[1] www.esafetysupport.org/en/news/esafety_forum_comments_on_ec_its_action_plan.htm

[2] Τα ITS καλύπτονται επίσης από νομοθεσίες που σχετίζονται αντίστοιχα με το ραδιοφωνικό και τηλεπικοινωνιακό εξοπλισμό (οδηγία ΤΡΤΕ 1999/5/ΕΚ), με την ηλεκτρομαγνητική συμβατότητα (οδηγία ΗΜΣ 2004/108), με τον ηλεκτρικό εξοπλισμό (οδηγία για τη χαμηλή τάση 2006/95), με ένα κοινό ρυθμιστικό πλαίσιο για τα δίκτυα και τις υπηρεσίες ηλεκτρονικών επικοινωνιών ( οδηγία 2002/21/ΕΚ) , με την αδειοδότηση δικτύων και υπηρεσιών ηλεκτρονικών επικοινωνιών ( οδηγία 2002/19/ΕΚ) και με την πρόσβαση σε δίκτυα ηλεκτρονικών επικοινωνιών και συναφείς ευκολίες, καθώς και με τη διασύνδεσή τους ( 2002/20/ΕΚ ). Παρόμοιες διατάξεις απαιτούνται για τον εξοπλισμό και το λογισμικό ITS που σχετίζονται με την οδική υποδομή.

[3] ΕΕ C , , σ. .

[4] ΕΕ C , , σ. .

[5] ΕΕ C , , σ. .

[6] http://www.esafetysupport.org/download/European_Commission/048-esafety.pdf

[7] ΕΕ L 281 της 23.11.1995, σ. 31.

[8] ΕΕ L 201 της 31.7.2002, σ. 37.

[9] ΕΕ L 345 της 31.12.2003, σ.90.

[10] ΕΕ L 263 της 09.10.2007, σ. 1.

[11] ΕΕ L 124 της 09.05.2002, σ. 1.

[12] ΕΕ L 171 της 09.07.2003, σ. 1.

[13] Βλέπε Κανονισμός αριθ. 1/2005 του Συμβουλίου της 22ας Δεκεμβρίου 2004, ΕΕ L 3 της 5.1.2005, σ.1 και Κανονισμός (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου της 9ης Ιουλίου 2008, ΕΕ L 196 της 24.7.2008, σ. 1.

[14] ΕΕ L 184 της 17.7.1999, σ. 23.

[15] ΕΕ L 166 της 30.04.2004, σ. 124.

[16] ΕΕ L 370 της 31.12.1985, σ. 8.

[17] ΕΕ L 263 της 9.10.2007, σ. 1 .

[18] ΕΕ L 345 της 31.12.2003, σ. 90.

[19] Δαπάνες που δεν εμπίπτουν στο κεφάλαιο xx 01 του σχετικού τίτλου xx.

[20] Δαπάνες που εμπίπτουν στο άρθρο xx 01 04 του τίτλου xx.

[21] Δαπάνες που εμπίπτουν στο κεφάλαιο xx 01 εκτός των άρθρων xx 01 04 ή xx 01 05.

[22] Βλέπε σημεία 19 και 24 της διοργανικής συμφωνίας.

[23] Προς ενημέρωση: Προϋπολογισμός ύψους 300 εκατομ. ευρώ για ειδικά προγράμματα ITS στις οδικές μεταφορές έχει προγραμματιστεί στα πλαίσια του πολυετούς προγράμματος του διευρωπαϊκού δικτύου μεταφορών για την περίοδο 2007-2013.

[24] Όπως περιγράφεται στο 5.3

[25] Των οποίων το κόστος ΔΕΝ καλύπτεται από το ποσό αναφοράς.

[26] Του οποίου το κόστος ΔΕΝ καλύπτεται από το ποσό αναφοράς.

[27] Του οποίου το κόστος περιλαμβάνεται στο ποσό αναφοράς.

[28] Να γίνει παραπομπή στο νομοθετικό δημοσιονομικό δελτίο που αφορά ειδικά τον (τους) εν λόγω εκτελεστικό (-ούς) οργανισμό (-ούς).

[29] Επιτροπή ITS.